Bosco Szent János

Bosco Szent János (született Giovanni Melchiorre Bosco Ochienna; Castelnuovo d'Asti, 1815. augusztus 16. – Torino, 1888. január 31.) olasz katolikus pap, a Szalézi Társaság férfi szerzetesrend megalapítója. Gyakran csak Don Boscóként emlegetik.

Életútja
Szegény családban született 1815-ben. Kétéves volt csupán, amikor édesapja meghalt, így édesanyja, Margherita Occhiena egyedül nevelte három gyermekét. Jánosnak ezért már zsenge korában pásztorként kellett dolgoznia. Eleinte a helybéli plébános tanítgatta, de a család szegénysége miatt nem sok reménye volt a továbbtanulásra, noha éles elméje és jó memóriája volt. Tanulmányait 1831-ben tizenhét évesen kezdte meg Chieriben. A tandíjhoz szükséges pénzt nyomorúságos körülmények között saját maga kereste meg. 1835 és 1841 között ugyancsak Chieriben végezte teológiai tanulmányait, melynek befejezésével Torinóban pappá szentelték.

Itt határozta el, hogy életét a szegény sorsú gyermekek segítésének és nevelésének szenteli, Néri Szent Fülöp példáját követve. Az oratorióban 1842 februárjában húsz, 1846 márciusában már négyszáz utcáról összeszedett szegény fiú tanult nála. Az órákat eleinte a szabad ég alatt, a város környékén sétálva tartották, majd amikor 1844 őszén Boscót a Rifugio – azaz a prostitúciótól fenyegetett leányok menedékének – káplánjává nevezték ki, felettese két termet biztosított céljaira. Később ezeket kápolnává alakították át.

Hivatása folytatása többször is akadályokba ütközött, és kitartását, amellyel küzdött, betegesnek minősítették. A termeket elvették tőle, így Bosco lakásokat bérelt, és ott folytatta a fiúk nevelését. Édesanyja is csatlakozott hozzá, és életének utolsó tíz évében az első szaléziánus gyermekotthonban dolgozott. Utóbb a városi hatóságok is felismerték Bosco kezdeményezésének fontosságát.

Kapcsolata IX. Piusz pápával 
IX. Piusz Bosco Szent János pápája volt. Legelőször 1858. március 9-én volt kihallgatáson nála, és mindkettőjüknek olyan benyomásuk volt a másikról, mintha egy szenttel találkoztak volna. Piusz támogatta és irányította Don Boscót a szalézi rend megalapításában. Ő ajánlotta neki, hogy nevezze „társaságnak”, lépést tartva a korral, hogy tegyenek fogadalmat, de ne ünnepélyes keretek között. Továbbá egyszerű öltözéket javasolt, a lelki életben pedig hatékony, de nem túl bonyolult gyakorlatokat. Rábeszélte Don Boscót, hogy írja meg Emlékiratait, lelki örökségül hagyva a szaléziaknak. Pápasága alatt jóváhagyta a Szalézi Társaságot és szervezeteit: a Segítő Szűz Mária Leányai Intézményét és a Szalézi Munkatársak Egyesületét, amelynek első tagjai között volt ő maga is.

Don Bosco nagyon tisztelte, szerette a pápát, elfogadta annak minden tanácsát, akkor is, ha nagy áldozatokat követelt tőle. De Piusz is nagyra becsülte őt, és néhány alkalommal elhívta Rómába, hogy kényes kérdésekben kikérje véleményét.

Magyarul megjelent művei 
Tiszteletreméltó Savio Domonkos; ford. Ádám László; Szalézi Művek, Rákospalota, 1948
Nem elég szeretni őket. Bosco Szent János 1884-ben írt levele; Don Bosco Szalézi Társaság Magyar Tartomány, Budapest, 1993
A szalézi Szent mondta... Don Bosco gondolatai; összegyűjt. Teresio Bosco, ford. Szőke János; Don Bosco, Budapest, 2000 
Tiszteletreméltó Savio Domonkos; ford. Ádám László; Don Bosco, Budapest, 2004
A gyermekeké a jövő. Don Bosco szól a világ gyermekeihez; ford. Szőke János; Don Bosco, Budapest, 2004
Don Bosco "jóéjszakát"-jai és álmai. Nevelési útmutató a mindennapokra a megelőző módszer szerint; szerk. Emilio Zeni, Egidio Deiana; Don Bosco, Budapest, 2009
Oratóriumi emlékiratok. A Szalézi Szent Ferenc Oratórium emlékiratai 1815-től 1855-ig; bev., jegyz. Aldo Giraudo, ford. Andrásfalvy András, tanford. Nagy Brigitta; Don Bosco, Budapest, 2012
Legyetek vidámak! Don Bosco gondolatai az év minden napjára; ford. Sziklai Zita; Szt. Gellért–Don Bosco, Budapest, 2016

Emlékezete 

 Don Bosco születésének 200. évfordulója tiszteletére 2015-ben rockoperát mutattak be Magyarországon. A Gyermekek fénye című musicalt Szőke István Atilla írta, zeneszerző: Szűts István, színpadra alkalmazta és rendezte: Vizeli Csaba. A rockoperát a komáromi Magyarock Dalszínház művészei játsszák. Don Bosco szerepében Vadkerti Imre, az idős Don Bosco: Gerdesits Ferenc, Ratazzi miniszter: Laklóth Aladár
 2016. szeptember 2-án avatták fel Kazincbarcikán a Don Bosco Sportközpontot.

Képgaléria

Irodalom 
 Jedlicska Pál: Don Bosco János – A szegény gyermekek apostolának életrajza (Stephaneum, 1904)

Jegyzetek

Források
 Bosco Szent János  katolikus.hu
 Catholic Encyclopedia 
 Don Bosco élete szaleziak.hu

További információ 
 Pénteken érkezik a szalézi rend alapítójának ereklyéje Magyarországra (opont.hu, 2013. 05. 16.)
 Gyermekek fénye rockopera YouTube (1:30:17)

Kapcsolódó szócikkek 
 Castelnuovo Don Bosco

Janos Bosco
1815-ben született személyek
1888-ban elhunyt személyek
Olasz katolikus papok